Perussuomalaisten kansanedustaja Simon Elo on kommentoinut vale- eli vaihtoehtoisia medioita ryhmäpuheenvuorossaan, kun eduskunnassa käsitellään hallituksen ulko- ja turvallisuuspoliittista selontekoa.

Elo sanoi puheessaan:

– Venäjän toimet Krimillä ja Itä-Ukrainassa ovat vaikuttaneet merkittävästi Euroopan turvallisuustilanteeseen. Muitakin uhkia on entistä vaikeampi ennakoida. Näistä mainittakoon terrorismi, siirtolaiskriisi, kyberhyökkäykset, ei-valtiolliset toimijat kuten ISIL ja arktisen alueen ilmastonmuutos. Suomella on turvallisuuteen kokonaisvaltainen lähestymistapa, jossa otetaan huomioon eri hallinnon alojen turvallisuuteen liittyvät toimet.

– Venäjän harjoittama hybridivaikuttaminen kohdistuu suurimmalta osin Baltian maihin, mutta myös Suomi on saanut siitä osansa. Sodan uhka on hybridivaikuttamisen välineistä järein, mutta esimerkiksi myös erilaisilla valemedioilla on merkittävä rooli kun halutaan järkyttää kansallista yhtenäisyyttä. Perussuomalaisilla on valemedioille selvä viesti, jonka Abraham Lincoln aikanaan kiteytti: ”Kaikkia ihmisiä voi huijata jonkin aikaa, joitakin ihmisiä voi huijata kaiken aikaa, mutta kaikkia ihmisiä ei voi huijata kaiken aikaa”.

Elon lausunto valemedioista aiheutti hälinää eduskuntasalissa.

Elo sanoi puheessaan myös, että Suomen turvallisuusympäristö on perustavalla tavalla muuttunut.

– Me ymmärrämme, että jos jokin valtakunta riitautuu itsensä kanssa, ei se valtakunta voi pysyä pystyssä, hän sanoi.

Elon mukaan perussuomalaiset kannattavat keskusteluyhteyden säilyttämistä Venäjän kanssa.

Lue myös: Ministeri sanoi sen suoraan: Suomi kävi informaatiosotaa 900 000 kirjeellä